En mand med en urtekniv forsøgte fredag aften at røve et ungt par på Hånbækstien i Frederikshavn. Gerningsmanden truede parret med kniven og sagde med dyb stemme til kvinden: - Stik mig tasken. Heldigvis formåede parret at flygte fra stedet, og gerningsmanden fik ikke tasken med. Politiet fik anmeldelsen klokken 20.29 i går aftes, og de har endnu ikke pågrebet gerningsmanden. Derfor søger de nu vidner eller oplysninger, der kan hjælpe dem videre i efterforskningen. Manden beskrives som mellem 25 - 30 år. Han er 180 - 190 centimeter høj og almindelig af bygning. Han er dansktalende med en dyb stemme. Håret er sort, kortklippet og med voks i. Han var iført en sort jakke med hætten trukket over hovedet, cowboybukser og hvide sko, muligvis Nike eller Adidas. Derudover bar han en rygsæk, der formentlig er af mærket "Eastpak". Han halter muligvis på det ene ben.

Opsummering:
Et ungt par blev i går aftes udsat for røveriforsøg ved Hånbækstien i Frederikshavn. De formåede at stikke af fra gerningsmanden.